ปตท.สผ.ลงทุนพม่า
ปตท.สผ. เซ็นร่วมทุนพม่าเข็นโครงการพม่าซอติกา พร้อมเปิดแผนลงทุน 5 ปี 6 แสนล้านบาท เพิ่ม 1 แสนล้านบาท
11 ม.ค. 2555

ปตท.สผ. เซ็นร่วมทุนพม่าเข็นโครงการพม่าซอติกา พร้อมเปิดแผนลงทุน 5 ปี 6 แสนล้านบาท เพิ่ม 1 แสนล้านบาท
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ บริษัท ปตท.สำรวจและผลิตปิโตรเลียม (PTTEP) เปิดเผยว่า บริษัทได้ลงนามในสัญญาร่วมทุนโครงการพม่าซอติการ่วมกับ Myanmar Oil and Gas Enterprise (MOGE) ซึ่งฝ่ายพม่าถือหุ้น 20% ที่เหลือ 80% ถือโดยบริษัท ปตท.สผ.อินเตอร์เนชั่นแนล
โครงการพม่าซอติกา คาดว่าจะเริ่มผลิตก๊าซธรรมชาติได้ในสิ้นปี 2556 ได้ทำสัญญาซื้อขายก๊าซธรรมชาติรวม 300 ล้านลูกบาศก์ฟุตต่อวัน ให้กับประเทศไทย 240 ล้านลูกบาศก์ฟุตต่อวัน และขายให้สหภาพพม่า 60 ล้านลูกบาศก์ฟุตต่อวัน 
ขณะเดียวกัน PTTEP ได้กำหนดเงินลงทุนและรายจ่ายดำเนินงานระยะ 5 ปีข้างหน้า (2555-2559) รวมทั้งสิ้น 19,624 ล้านเหรียญสหรัฐ หรือ 6.08 แสนล้านบาท เพิ่มขึ้น1 แสนล้านบาท เมื่อเทียบกับแผน 5 ปี (2554-2558) ของปี 2554 ประเมินไว้ที่ 5.04 แสนล้านบาท 
สำหรับเงินลงทุนดังกล่าวยังไม่รวมกับเงินที่บริษัทอาจต้องใช้เพิ่มสำหรับโอกาสทางธุรกิจ 
ปัจจุบันบริษัทมีโครงการทั้งหมด 41 โครงการ อยู่ระหว่างการผลิต 20 โครงการ ระยะพัฒนา 2 โครงการ และระยะสำรวจ 19 โครงการ และคาดการณ์ตัวเลขประมาณการขายปิโตรเลียมเฉลี่ยปี 2555 ที่ 2.84 แสนบาร์เรลเทียบเท่าน้ำมันดิบต่อวัน 
ปี 2555 บริษัทมีรายจ่ายรวม 5,168 ล้านเหรียญสหรัฐ ส่วนปี 2556 จำนวน 4,129 ล้านเหรียญสหรัฐ ปี 2557 จำนวน 3,295 ล้านเหรียญสหรัฐ ปี 2558 จำนวน 3,479 และปี 2559 จำนวน 3,553 ล้านเหรียญสหรัฐ